
–	so zreteľom na Európsky dohovor o ľudských právach, ktorý Azerbajdžan ratifikoval,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže azerbajdžanské orgány od roku 2023 systematicky zasahujú proti občianskej spoločnosti, politickej opozícii, obhajcom ľudských práv, komunite LGBTI+ a nezávislým médiám, pričom tieto represie sa v súvislosti s konferenciou COP29 zintenzívnili;
B.	keďže v Azerbajdžane je viac ako 300 politických väzňov, ako aj 23 arménskych vojnových väzňov vrátane vedúcich predstaviteľov bývalej samozvanej republiky Náhorného Karabachu;
C.	keďže politický väzeň a finalista Sacharovovej ceny za rok 2024 Gubad Ibadoghlu je aj naďalej v domácom väzení; keďže Európsky súd pre ľudské práva rozhodol, že jeho zdravotný stav je kritický a vyžaduje si hospitalizáciu a naliehavú operáciu srdca;
D.	keďže vedúca osobnosť občianskej spoločnosti Anar Mammadli je od apríla 2024 vo vyšetrovacej väzbe na základe falošných obvinení, pričom jeho zdravie sa zhoršuje v dôsledku odopierania zdravotnej starostlivosti;
E.	keďže začiatkom decembra 2024 azerbajdžanské orgány zatkli novinárov pôsobiacich v Meydan TV Aynur Ganbarovovú, Aytaj Ahmadovovú, Khayalu Agayevovú, Natiga Javadliho a Aysel Umudovovú a novinárov Ramina Jabrayilzadea a Ahmada Mukhtara; keďže zatkli aj zástupcu riaditeľa Fakulty žurnalistiky v Baku Ulviho Tahirova, politického vedúceho predstaviteľa Azera Gasimliho a obhajcu ľudských práv Rufata Safarova; keďže všetci čelia neopodstatneným a politicky motivovaným obvineniam;
F.	keďže environmentálneho aktivistu Kamrana Mammadliho napadli príslušníci bezpečnostnej služby na konferencii COP29 a vzťahuje sa naňho zákaz cestovať;
G.	keďže ľudské práva väzňov sa bežne porušujú zadržiavaním v neľudských podmienkach, mučením a osobitným obťažovaním politických väzňov vrátane Nargiza Absalamova;
1.	dôrazne odsudzuje údajné pokračujúce porušovanie ľudských práv vrátane slobody prejavu, združovania a pokojného zhromažďovania zo strany azerbajdžanského režimu a jeho politicky motivované zneužívanie systému trestného súdnictva;
2.	naliehavo vyzýva azerbajdžanské orgány, aby okamžite ukončili represie voči všetkým disidentským skupinám a aby bezpodmienečne prepustili všetkých obhajcov ľudských práv, novinárov, politických a iných aktivistov stíhaných na základe vykonštruovaných či politicky motivovaných obvinení a stiahli všetky obvinenia proti nim;
3.	žiada, aby orgány okamžite zrušili zákaz cestovania uložený Ibadoghluovi, bezpodmienečne stiahli všetky obvinenia proti nemu a umožnili mu naliehavú liečbu v zahraničí; vyjadruje poľutovanie nad tým, že Ibadoghluovi nebolo dovolené zúčastniť sa na slávnostnom odovzdávaní Sacharovovej ceny ani sa pripojiť na diaľku;
4.	vyzýva Azerbajdžan, aby zrušil neprimerané obmedzenia nezávislých médií tým, že svoje zákony o registrácii a financovaní mimovládnych skupín a médií zosúladí s odporúčaniami Benátskej komisie; žiada orgány, aby ukončili represie voči Meydan TV, Toplum TV, Abzas Media a Kanal13;
5.	žiada, aby sa v rámci globálneho sankčného režimu EÚ v oblasti ľudských práv uložili sankcie azerbajdžanským úradníkom zodpovedným za závažné porušovanie ľudských práv vrátane Fuada Alasgarova, Vilayata Eyvazova a Aliho Naghiyeva;
6.	trvá na tom, že akákoľvek dohoda o partnerstve medzi EÚ a Azerbajdžanom vrátane dohody o energetike musí byť vo veľkej miere podmienená dodržiavaním základných práv a prepustením všetkých politických väzňov; vyzýva Komisiu, aby pozastavila memorandum o porozumení z roku 2022 o strategickom partnerstve v oblasti energetiky;
7.	poveruje svoju predsedníčku, aby postúpila toto uznesenie Rade, Komisii, PK/VP, členským štátom a prezidentovi, vláde a parlamentu Azerbajdžanu.

